
REZUMAT 


Partea a doua a prezentului studiu realizat asupra celor cinci simfonii ale compozitorului 
Vasile Herman cuprinde analiza ultimelor trei simfonii compuse de acesta în deceniul al 
optulea al secolului XX: Simfonia a III-a, „Metamorfoze-Doine” (1982), Simfonia a IV-a (1984), 
Simfonia a V-a, „Omagiu cântecului” (1988), o simfonie cu cor şi solist-bariton. Demersul nostru 


1 Acest studiu este o variantă revizuită a unei cercetări în limba română, publicată în cartea Articularea 
formei în creația compozitorilor clujeni, Editura Universităţii din Oradea în anul 2007. Atât structurarea 
informaţiilor, cât şi a analizelor muzicale efectuate asupra simfoniilor compozitorului Vasile Herman este 
readaptată tematic. Scopul republicării acestor analize este acela de a oferi creaţiei simfonice a 
compozitorului Vasile Herman o vizibilitate mai mare prin traducerea în limba engleză. 

analitic încearcă să evidenţieze rolul arhitecturilor sonore în configurarea unui limbaj propriu, 
în care concepţia asupra construcţiei formei se constituie ca parte integratoare a stilului 
compozitorului. Opţiunea estetică asumată în creaţia sa simfonică este aceea de a da expresie 
celor mai universale esențe ale cântului popular românesc într-un limbaj contemporan. 
Analizele vor reliefa, de asemenea, implicaţiile și mutaţiile pe care elementele de limbaj 
muzical — sistemele tonale: modale, serial-dodecafonice, serial-modale; armonia modală, 
geometrică; sintaxa complexă polimorfică, heterofonică; ritmica constructiv-tematică, le vor 
impune dialecticii structurale a simfoniilor. 

Cuvinte cheie: Vasile Herman, simfonia contemporană, muzica românească în secolul XX, 
școala de compoziție din Transilvania. 


1. Simfonia a III-a, „Metamorfoze-Doine”, 1982 

Simfonia a III-a este prezentă în creaţia compozitorului pentru a împlini un 
ideal componistic rezultat din explorarea esenţelor expresivității cântecului popular 
în contextul unui limbaj serial-modal trecut prin filtrul unei gândiri de esență 
structuralistă. 

Cele patru părţi ale simfoniei reclamă o situare într-o zonă genuistică de 
filiație tradițională simfonică. Astfel, logica construcției ansamblului urmăreşte 
înlănțuirea următoarelor arhitecturi: Partea I, Adagio-introductiv, o formă liberă, 
polimorfă; partea a II-a, Allegro moderato, cu aluzii de sonată-scherzo, partea a III-a, 
o formă liberă, ternară, în mișcare lentă, și partea a IV-a, Presto capriccioso, un rondo 
monotematic. 

Partea întâia, Adagio (măs. 1-57) este construită pe prelucrări variaționale ale 
unor entități melodice derivate dintr-un mod de alcătuire a melosului specific 
cântului popular, dând astfel sens valenţelor expresivității doinite și celui de-al 
doilea subtitlu al simfoniei, Doine. Metamorfozele materialului tematic ales sunt 
reprezentate, de asemenea, de procedeul variaţiei continue, procedeu ce 
semantizează, totodată, forma liberă a doinei, rezultată din multiplele „frământări”, 
transformări ce au dat naștere variantelor şi tipurilor genului în procesul 
interpretării folclorice. 

Astfel, în desenele melodice întâlnim: profiluri melodice „mărunţite”, 
cromatizate, cu contururi ritmice ce amintesc de parlando-rubato, formula cromatică 
întoarsă, cadenţări la subton sau cadenţa frigică, recognoscibile în pofida dispersiei 
intervalice în salturi mari, de septimă, nonă, salturi care conferă melodiei un aspect 
disonant. 

Cele patru secțiuni ale acestei părți conțin diferite moduri de prelucrare a 
materiei sonore în continuă metamorfozare: 

Secţiunea întâia (măs. 1-12) se bazează pe un dialog solistic între coarde, care 
preiau pe rând melopeea continuu variată și tratată eterofonic. 

Formula cromatică întoarsă distanțată 


Formula cromatică întoarsă distanțată 


Exemplul 1. Vasile Herman, Simfonia a II-a, „Metamorfoze- Doine”, măs. 1-2, coardele. 


Toate noile ipostazieri ale melopeei creează articulaţii transpuse pe treapta 
imediat superioară faţă de antecedenta expunere. În secțiunea întâia, de la nota la și 
apoi si, iar în secțiunea a doua, de la do. 

Din măsura 13 începe Secţiunea a doua (măs. 13-23), în care coardele 
prelucrează, într-o eterofonie controlată, prin formule izoritmice ostinate, diferite la 
fiecare partidă, o formulare melodică de trepte alăturate ce prezintă simetrii 
interioare. În contrapunctarea eterofonică a suflătorilor, salturile intervalice mari 
schimbă „profilul unduit” prezent la coarde, precum şi cel „verticalizat” al 
trompetelor. 

Există, astfel, șapte niveluri de coerenţă discursivă, având la bază același 
material sonor, și structuri ritmice diferite: eterofonie izomorfică la coarde, 
polimorfică la suflători. 


Exemplul 2. Vasile Herman, Simfonia a II-a, „Metamorfoze-Doine”, 
m. 13-14, coardele, flautul și trompetele. 

Cea de-a treia secțiune aduce ca tehnică de scriitură eterofonia, care 
debutează cu polifonie de atacuri pe sunetele melodiei (motivului) în dezbatere, 
pornite în evantai de la nota fat. Întregul segment se adresează cu precădere 
partidelor suflătorilor ale căror momente eterofonice alternează cu cele ale 
cordarilor, astfel: 


Eterofonie (suflători) Eterofonie (coarde) Eterof. (suflători+coarde) | Eterofonie (suflători) 
măs. 24-26 27-29 31; 32-34 35-38 
Tabel 1. Secţiunea a III-a 


Secţiunea a patra (măs. 40-57) porneşte de la un material melodic elaborat 
în aceeași manieră a parlando-ului rubato doinit, prelucrat la coarde fie eterofonic, 
fie în unison, care se opresc pe pedale în măsura 48, lăsând discursul suflătorilor să 
preia dinamica dramaturgiei sonore. 

Partea a Il-a, Allegro moderato, este, după cum declară compozitorul, 
dominată expresiv de ideea de scherzo, însă forma este circumscrisă tiparului 
sonatei. Tempoul alert, precum și mișcarea ostinată a grundului sonor, importanța 
dată factorului ritmic, a percuţiei, dialogurile scurte, sclipitoare, dintre 
compartimentele orchestrei, desele momente de climax și rezolvare, configurează o 
imagine artistică, în care paradigma dansantă este prezentă pentru a completa ideea 
inspiraţiei folclorice. 

Forma părţii a Il-a poate fi constituită din 4 secțiuni corespunzătoare 
expoziţiei, dezvoltării, reprizei, în care primele două sunt sectoare destinate temei 
întâia, respectiv, a doua. Fără a se configura un desen figurativ predilect, sectoarele 
temei întâia și a doua cuprind evenimente sonore, în care principiul variaţiei, 
dialogul între partide, ostinato-ul ritmico-melodic, prelucrările eterofonice sunt 
prezente. 

Se pierde, astfel, caracterul expozitiv, fiecare sector având propriul travaliu 
transformaţional, în condiţiile devenirii continue şi al metamorfozării motivelor 
muzicale. 

Pseudoexpoziţia ne apare ca o suită de evenimente sonore în următoarea 
articulare: 


Sectorul temei I Sectorul temei II Sector dezvoltător al temei II 
Coarde dialoguri Eterofonie desen ascendent | Eterofonie; imitații în stretto, 
ostinato + eterofonice masivă + cromatic texturi 
Sufl.-eterof.  coarde+sufl. Coarde punct  Coarde+suflători | Coarde + suflători 

culminant 
58------- 67 68-----79 80----------- 83 84-----92 93------------------------------- 104 


Tabel 2. Expoziție 

Dezvoltarea (măs. 56-126), folosind aceleași procedee transformaţionale şi 
exploatând motive din cele două sectoare tematice, atinge punctul culminant al 
gradaţiei mijloacelor de expresie înainte de repriză, cumulând calităţile ostinato-ului 
ritmico-melodic al coardelor cu o evoluţie spectaculoasă a timpanului solo, gong şi 
tam-tam (măs. 118-122). 

Repriza (măs. 127-164) este o sinteză, adunând elemente din toate sectoarele 
părţii, dezvoltă același tip de ostinato și dialoguri între partidele orchestrei într-o 
sumă a procedeelor de expresie folosite anterior. 

Partea a III-a, Lento cantabile, este o formă tristrofică A-B-Av, cu articulaţii 
mai puţin evidenţiate ca delimitare. 

Secţiunea A (măs. 165-199) este constituită din ideea de cantilenă doinită 
prelucrată în polifonie eterofonică. Traseele melodice, continuu metamorfozate, 
înnoite, sunt aduse în maniera încatenării şi tratării eterofonice, fie la o partidă 
anume, fie în diverse combinaţii timbrale. Stilul melismatic-ornamental, bazat pe 
exploatarea cromatică a formulărilor melodice continuu variate, este una dintre 
caracteristicile părţii, folosirea vibrato-ului lent al glissando-urilor conferă expresiei 
o stare de tânguire, asemănătoare bocetului. 


Exemplul 3. Vasile Herman, Simfonia a III-a, „Metamorfoze-Doine”, măs. 185-186, vioara a II-a 


Secţiunea B este un tutti eterofonic de tip dezvoltător (măs. 200-204), urmat 
de o cantilenă a violoncelelor (măs. 205-210) şi scurte momente de dialog; între flaut 
şi clarinet pe pedalele discrete ale coardelor (măs. 211-217). Aceste evenimente 
sonore sunt foarte condensate în comparaţie cu proporţiile primei secțiuni, de altfel 
asimetria formei este, de asemenea, o stilemă a compozitorului. 

Secţiunea Av (măs. 218-232) este o repriză prescurtată. Reluarea cantilenei 
eterofonice se disipează, se rarefiază, se stinge treptat, într-o pedală în tutti. 

Partea IV-a, Presto capriccioso, este un Rondo monotematic, A B Avı C Av2z în 
care compozitorul, cu umor şi vervă, încredinţează coardelor o scriitură de Toccata, 
cu repetițiile motorice specifice genului. 

Strofa A (măs. 233-268) este o amplă construcţie ritmică motorică, în care 
planurile sonore conţin formule izoritmice complementare, ostinate, creând un flux 
pulsatoriu continuu, având la bază șirul de patru şaisprezecimi. 

Exemplul 4. Vasile Herman, Simfonia a II-a, „Metamorfoze-Doine”, 
m. 238-239, coardele și percuția. 


Strofa B (măs. 269-289) este un prim episod, dominat de aceeași mișcare 
motorică, de data aceasta prelucrată eterofonic la suflători și în pulsaţie ternară de 
triolete. Începând cu măsura 179, textura ritmică se mai simplifică și, pe un grund 
sonor ostinato, compozitorul construieşte un cvasi coral cu caracter dansant-parodic 
la compartimentul de trompete. 


Exemplul 5. Vasile Herman, Simfonia a II-a, „Metamorfoze-Doine”, m. 281-284, trompetele 


Repriza întâia Avı (măs. 290-295) este foarte scurtă, ea doar rememorează 
caracterul tematic și pregătește episodul al doilea, C. Acesta este contrastant față de 
refren, prin caracterul de bocet al primei secțiuni (măs. 296-299), dedicată trompetei 
soliste, care intonează o cantilenă foarte simplă, presărată cu glissando-uri, formule 
cromatice întoarse, profiluri melodice de recitativ acompaniat de pedale-ison la 
coarde în vibrato-lent. Efectul expresiv este foarte puternic, copleșitor, compozitorul 
creând aici o imagine artistică de mare plasticitate. 

Exemplul 6. Vasile Herman, Simfonia a II-a, „Metamorfoze-Doine”, 
m. 296-300, trompeta solo (bocet) 


Un tutti în Andante (m. 301-307) constituie culminația părții în ceea ce 
priveşte dinamica, densitatea texturii eterofonice, complexitatea scriiturii în detaliu. 
Cel de-al treilea eveniment sonor al episodului C (m. 308-316) are caracterul unei 
retranziții, atribuite exclusiv percuţiei, care pregăteşte în Presto intrarea reprizei 
finale. 

Repriza finală (m. 317-351) are amploarea secțiunii expozitive a materialului 
tematic, readuce caracterul şi scriitura de Toccata ale acestuia, închizându-se cu o 
Coda furtunoasă (m. 338-351). În Coda se confruntă partidele coardelor cu cele ale 
suflătorilor, totul culminând cu „încleștarea finală” în tutti. Compozitorul creează, 
astfel, o imagine artistică impresionantă, monumentală. 

Simfonia a II-a este un exemplu de virtuozitate a scriiturii simfonice, 
reprezentând în același timp, şi o viziune de sinteză, o cristalizare a mijloacelor de 

x 


expresie valorificate într-o „frescă monumentală” contemporană, ce reprezintă un 
omagiu adus creatorului popular anonim. 


2. Vasile Herman, Simfonia a IV-a, 1984 

Este o lucrare în care compozitorul se reîntoarce la tendinţe anterioare de 
organizare a dramaturgiei simfonice globale. Simfonia este pentapartită, succedând 
forme diverse, ce construiesc o macroformă disociată liberă, bazată pe principiul 
ciclicității. 

Limbajul utilizat de compozitor este de proveniență modal-cromatică și 
îmbracă un melodism de esență arhaică, alcătuit din mișcări intervalice mici, 
„mărunţite” (formula cromatică întoarsă este preponderentă), desene melismatice 
împletite cu momente de recitativ recto-tono. Ritmica complexă sugerează parlando- 
rubato-ul de tip folcloric, alături de ostinato-uri izoritmice în combinații şi stratificări 
diverse sau pedale de tip ison. Planul armonic este realizat prin verticalizări de tip 
cluster sau/și structuri armonice realizate din sunetele melodiei, sintaxa eterofonă 

fiind alcătuită din fragmentarea melosului și plasarea sa pe „etaje” sau straturi de 
combinaţii ritmice complexe, sau, dimpotrivă, foarte simple, repetate ostinat. 

Polifonia de atacuri în dispersie concavă sau convexă, polifonia de eterofonii 
(trasee melodico-ritmice diferite suprapuse), solistica de tip improvizatoric sau 
unisonul, ca efect al vocalităţii solistice, sunt alte mijloace de exprimare din arsenalul 
simfonic, consacrate de stilul personal al compozitorului și extrase din esențe ale 
folclorului românesc. 

Partea întâia este un Quasi lamento în Adagio, cu funcţie introductivă a 
simfoniei. Forma sa este tetrastrofică (tetrapartită), având în componență 
5 segmente: A Avı B Av Coda. 

Materialul melodic de bază al strofei A (măs. 1-62) este alcătuit din celule- 
suspin, cu o funcție expresivă asociată lamento-ului, legate prin glissando-uri, care le 
sporesc expresivitatea. Sunetul do# este pedala ce acompaniază profilul melodic, 
alcătuit din celule cromatice întoarse, născute din jocul pendulatoriu major-minor 
existent în melodica folclorică și care se extinde treptat pe cele 7 sunete ale unei scări 
cromatice. 


FEE 
mu i 


Exemplul 7. Vasile Herman, Simfonia a IV- a, partea I, vioara 1 + coardele, m. 4-7. 


În strofa a doua, Av, măsurile 9-23 sunt o „peroraţie” variaţională asupra 
materialului muzical din A, destinată suflătorilor și construită pe un fundament 
sonor în unison pe dot (la coarde). Din măsura 11, pedala este transpusă pe altă 
treaptă, si, pedală care se diversifică în măs. 13, prin acumularea altor sunete (la, sib, 
do, re). 

Strofa a treia, B (măs. 24-43), suprapune, pornind de la incipitul pe nota la, 
mai multe traiecte melodico-ritmice în prelucrare eterofonică: prima se distinge la 
flaute, a doua la corni și trompete, a treia la coarde. Procedeul supraetajării unor 
melodii în ritmuri diferite pe fiecare nivel, dar repetate ostinat, care produc o 

eterofonie specifică, precum și simetria în construcția atât ritmică, cât și intervalică 
a acestor proiecții melodice, se întâlnesc și aici, ca stileme. 


Exemplul 8. Vasile Herman, Simfonia a IV-a, partea I-a, m. 34-36, 
coarde, simetrii interne ale melodiei la fiecare nivel. 


Repriza Av (măs. 43-50) este eliptică de segmentele ulterioare expunerii 
primei idei muzicale, lăsând loc de desfășurare unei code de sinteză pe parcursul 
măsurilor 51-62, care reprezintă finalul părții. 

Partea a Il-a, Allegro deciso (măs. 63-189), este concepută într-o formă de 
„sonată-variaţională, cu momente alternative de acalmie concretizate în scriitura de 
coral şi contururi melodice derivate din motivul cantabil inițial al primei părți, sau 
neliniști, frământări și elanuri, redate prin ritmuri pregnante și suple”? 

Cele două teme ale acestei sonate, străbătută de un dramatism, în care sunt 
incluse și elemente dansante în maniera Tarantelei, prezintă opoziția de caracter 
existentă în dramaturgia sonatei consacrate de tradiţie: viguros-liric. 

Secţiunea temei întâia expansivă (măs. 63-79) prezintă un prim segment 
melodico-ritmic cu un contur „colţuros”, alcătuit din salturi intervalice mari, 
alternând cu pedale ostinate sau cu tema Av a primei părţi (la suflători, ce apare 
ciclic, vezi măs. 71). Celelalte segmente alternează la suflători și coarde, ca un dialog 
variațional al acestei prime teme. 


Ep TARA 


Exemplul 9. Vasile Herman, Simfonia a IV-a, partea II, măs. 65-68, tema întâia. 


2 Casiu Barbu, „Vasile Herman -— Simfonia a IV-a”, în Revista Steaua, nr. 10, 1985, p. 61. 

Tema a doua (măs. 80-88), concepută în textură eterofonică, are un ethos, 
care tinde spre un lirism ce devine tot mai dramatic, culminând cu epilogul sau 
concluzia expoziției (măs. 89-99). În acest epilog se realizează o sinteză omofon- 
acordică cu aspect de coral, la corni şi trompete, pe o pedală ostinată a coardelor. 
Elementul solistic nu lipseşte în încheierea acestui segment de formă, preluat în 
stretto, progresiv, de către flaut-oboi-clarinet, și apoi violoncel și contrabas 
(măs. 94-98). 

Tratarea (măs. 100-145) exploatează în prima etapă tema întâia 
(măs. 100-111), incluzând şi elementul solistic din concluzia expoziţiei, iar în etapa a 
doua, reper 10, Espressivo, textura eterofonică ne reamintește de tema B. Etapa a treia 
include un moment solistic al percuţiei, de mare efect dramaturgic (măs. 127-131), 
iar în etapa a patra apare coralul alămurilor (din epilogul expoziţiei), de data aceasta 
pe un ostinato susţinut de harpă (măs. 132-138). Ultima etapă, a cincea, este asigurată 
de o textură eterofonică aglomerată a tuturor suflătorilor pe pedale în cluster, la pian 
şi coarde. 

Repriza (măs. 146-169) readuce sectorul celor două teme, foarte variate din 
punct de vedere melodic, contururile ritmice, tipul de scriitură și incipiturile 
amintind de reperele tematice inițiale. Astfel, tema întâia readuce doar primele cinci 
sunete în recurenţă, pornind de la al cincilea, apoi este foarte variată, păstrând, însă, 
fizionomiile ritmice, dar în alte configurații intervalice. 

Tema 1 în expoziţie, măs. 65-66 Tema 1 în repriză, măs. 146-148 


Exemplul 10. Vasile Herman, Simfonia a IV-a, partea a I-a 


În ceea ce priveşte sectorul temei a doua din repriză, aceasta păstrează din 
fizionomia inițială doar primele trei sunete, de asemenea în recurenţă, ritmul identic, 
precum și scriitura eterofonică. 

Coda (măs. 170-189) preia elementele din epilogul expoziţiei, conducând 
sonata înspre climaxul tensional al părții. 

Partea a III-a, Adagio, un poco rubato (măs. 190-247), mișcarea lentă a lucrării, 
prezintă o formă liberă în lanţ. Forma se constituie din încatenarea a 10 idei muzicale 
noi, sau derivate din cele expuse, prin variație. Este străbătută de un ethos folcloric 
cu corespondențe în cântecul lung sau doină. 

Un rol important îl joacă unisonul sau partidele solistice, pentru a evidenția 
monodia cântecului vocal popular, precum și caracteristicile stilistice ale profilurilor 
melodice. În pofida preponderenţei acestor sonorități de referenţialitate rapsodică, 
apar sporadic momente de clustere şi pedale, sau momente de solistică la percuție. 
Aceste elemente creează o zonă expresivă aparte, la granița cu irealul sau cu 
suprarealul, o perspectivă deformată, „cubistă”, transfigurată în sonorități tragice. 
De un mare rafinament coloristic, traiectele melodice situate în spaţiul de expresie 
al doinei, reclamă sugestii neoenesciene. 

Segmentele solistice alternând cu cele eterofonice, în tutti, aglomerate, sau 
cu cele omofone, monodice, rarefiate, creează zone de expresivitate variate prin 
forme de manifestare ale unui heteromorfism continuu schimbător: 


Articulația I-a II-b III-c IV-d V-e 
Coarde Tutti Flaut-solo Coarde + perc. Tutti-cluster ostin.+ ped. 
Cvasi-monodie | eterofonie monodie eterofonie Solo-tromp. 
Rapsodic-doinit | Material Parlando-rubato | Șase planuri ritmice | Solo c-bas 

tematic din p. I 
190-197 198-202 203-207 208-211 212-217 


VI-f VIl-g VIIL-h 
Coarde-lemne 
Eterofonie omof._| Celestă-vibrafon 


218-223 224-226 226-232 233-236 237-243; 244-247 
Tabel 3. Partea a III-a (forma) 


Partea a IV a, Libero-Grazioso alla danza (măs. 251-298), este un dans cvasilent, 
cu valenţe expresive, care cuprind sfera de manifestare a ironicului (o „horă 
ironică”3). Compozitorul mărturiseşte! că această parte conţine o ironie amară la 
situaţia în care ne aflam cu toții în anii cei mai crunți de opresiune comunistă, în 
mare parte reflectând un dans grotesc al ștabilor partidului, în contrast cu starea 
lamentabilă a celorlalţi. Articularea formei aminteşte de un rondo atipic (sau o formă 
tripentastrofică) în care alternează caracterele contrastante ale dansului-horă și ale 
lamento-ului eterofonic: 


A dans — B cvasilamento — Avı dans — Bv lamento — Av dans 


Precedată de o scurtă introducere lentă, Libero, la percuție, tema horei-refren 
(măs. 250-258) se desfășoară într-o pulsaţie ternară ostinato situându-se într-o zonă 
de expresivitate ironic-parodică. Caracterul temei amintește de un cântec lăutăresc 


3 Casiu Barbu, op. cit., p. 61. 
1 Convorbire cu compozitorul în mai 2007. 

prin ritmul de acompaniament la percuție, harpa sugerând cobza, coardele imitând 
tambalul, peste care oboiul intonează o melodie „deformată” parodic într-o 
intervalică largă și într-un contur „transfigurat” prin cromatizare. 

Exemplul 11. Vasile Herman, Sai a IV- -a, pon Y, 
măs. 251-256, coardele, percuţia și oboiul. 

Articulațiile episodice, B (măs. 263-268) şi Bv (măs. 275-286), relativ scurte ca 
extensie, aduc ideea de lamento prin fizionomia melodicii, prelucrată eterofonic pe 
cele cinci planuri ale partidei coardelor, în cel de-al doilea episod intervenind și 
scurte contrapunctări eterofonice ale suflătorilor. 

Repriza mediană a formei (măs. 269-274) este realizată exclusiv prin 
culoarea timbrală a alămurilor, percuţiei, harpei și pianului. Trompetei solo îi revine 
rolul solistic, acompaniat de trompeta a doua, efectul parodic fiind astfel maxim. În 
repriza finală (măs. 287-298) are loc o cumulare a timbralității generale într-o textură 
aglomerată, dar extrem de eficientă coloristic, constituind o gradaţie tensională 
maximă, cu un efect final impresionant. 

Partea a V-a, Allegro ma non tropo (măs. 299-439), sintetizează întreaga 
desfăşurare dramatică a Simfoniei, într-o arhitectură, care îmbină două modele 
consacrate de tradiţie: sonata şi passacaglia. 

Cele două forme se raliază principiului variaţiei şi dezvoltării continue, 
sonata având secțiuni dezvoltătoare în chiar sectorul expozitiv sau cel recapitulativ 
al reprizei, iar passacaglia conturându-se în apariția constant variată a temei (care 
este și tema întâia a sonatei) pe parcursul întregii dramaturgii muzicale. 

Acest amplu Finale debutează cu o introducere (măs. 299-304), în care este 
expusă la alămuri (trompetă-trombon) o temă cu „parfum” modal-folcloric, care va 
constitui modelul pentru tema Passacagliei (măs. 305-311), având concomitent şi 
funcţie de tema întâia a sonatei (contrapunctată cu o linie melodică înrudită, 
extrapolată prin variaţie intervalică și inversare). 


Exemplul 12. Vasile Herman, Simfonia a IV-a, partea a V-a, măs. 301-304, 
tema introducerii la trompetă în Do și trombon 

Exemplul 13. Vasile Herman, Simfonia a IV-a, partea a V-a, m. 305-306, 
tema passacagliei la violoncel și contrabas 


Segmentul temei întâia, care are un caracter expozitiv, este urmat de un 
segment dezvoltător (măs. 312-325), care prelucrează eterofonic un material melodic 
înrudit cu repriza mediană a părții a treia (solo de trompetă). 

Întreaga formă se constituie din segmente dezvoltătoare, care au la bază 
teme obţinute din procesul transformaţional continuu al profilelor melodico-ritmice, 
în diverse alcătuiri și metamorfozări ale scriiturii, între care domină cea eterofonică, 
care alternează cu scriitura omofonă sau solistică (vezi solistica percuţiei din 
măs. 352-359, peste care se suprapune în dezvoltarea a IV-a un coral de alămuri, 
intonând tema introducerii). 

Dezvoltările aduc mase sonore, în care textura eterofonă este atât de 
aglomerată încât perceperea detaliului este estompată. Compozitorul creează însă, 
momente tensionale extreme, cu efect de monumentalitate. 

O panoramă asupra principalelor evenimente ale acestei forme de sinteză 
poate fi cuprinsă în următoarea schemă: 


Introd. A Expoziţie Dezvoltarea I (punte) | Dezvoltarea II 
Trp.+trb.solo | tema I, A1 ep. median (eterofonie) | Tema II - B 

Tema Passacaglia var. I | Tema 1 din partea IV Passacaglia var. II, 
Passacagliei v-cel-cbas 

măs. 299-304 305-312 312-325 326-340 


Lucrări de muzicologie, XXXVI/2, 2021 
46 


Mirela Mercean-Ţâre 
Coordonate arhitecturale în creația simfonică a compozitorului Vasile Herman (II) 


Tratare: Dezvoltarea III | episod Dezvoltarea IV episod 

Sinteză temele Av și Bv solo percuție + suflători coarde Tutti 

Av, trp +trb; Bv- coarde | coral pe A (trp.) | unison textură eterof. Eterofonie 

(eterofonie) 

Pass. Var. IIL-IVi. v.-V Pass. Var. VI Pass. Var. VII-VIIIre trb | Pass. var. LX trb 

340-351 352-359 360-----366------ 370-378 | 378-384 

Repriza tema I A Repriza Tema II Coda de sinteză | Dezvoltare 
concluzivă 

A-cbas+A1(eterof) - sufl | Coarde- eterofonie+ Temele A+Ai+B | Evoluție finală 

coarde+Ar-vcell+Ai -v2 | Evoluție 

dezvoltătoare 
Passacaglia var. X 
385-404 404-415 416 439 


Tabel 4. Partea a V-a, Sonată + Passacaglie 


Aşa cum reiese din această privire sinoptică asupra acestei părți, tema A 
a passacagliei este prezentă aproape în toate articulațiile formei, constituind unul 
dintre planurile dezvoltării continue a materialului fonic. Se conturează astfel un 
număr de 11 apariții (+ cea din Coda). Am notat cu Aı tema întâia a sonatei, care, de 
fapt, contrapunctează tema passacagliei, atât în expoziţie, cât şi în repriză, iar cu B, 
tema a Il-a, care apare de obicei în prelucrare eterofonică. Aflată într-o continuă 
evoluţie transformaţională, fie de natură dezvoltătoare, fie variaţională, această 
parte sintetizează eforturile compozitorului de a reda o expresie cât mai 
cuprinzătoare a evoluţiei dramaturgice a simfoniei. 

Simfonia a IV-a reprezintă pe drumul creator al compozitorului una dintre 
cele mai elaborate creaţii, atât din punctel de vedere al măiestriei scriiturii, 
sintezelor, cât și al transparenţei semantice și de mesaj. Compozitorul pătrunde 
adânc în universul de semnificaţii și al potenţialității unor materiale tematice, pe 
care le modelează și le metamorfozează conform intenţiilor expresive, cu o siguranţă 
și o stăpânire remarcabilă a măiestriei componistice, conferind dramaturgiei 
simfoniei sens și profunzime. 


3. Vasile Herman, Simfonia a V-a, „Omagiu cântecului”, 1988 

Încheiată în 20 aprilie 1988, Simfonia a V-a reprezintă „un corolar sintetic al 
unei munci de o viaţă, dedicată în primul rând creaţiei”7. Monumentalitatea lucrării, 
masivitatea orchestrației, dar mai ales introducerea vocii în textura instrumentală o 
apropie de genul vocal-simfonic. Un omagiu adus cântecului, în care sursa timbrală 


5 Inversat și variat. 
6 În recurenţă. 
7 Dora Cojocaru, „Simfonia a V-a de Vasile Herman”, în Revista Muzica, nr. 4, 199%, p. 7. 

originară este pusă în valoare de către părţile a I-a pentru cor şi orchestră, Codrule 
frunză rotundă, respectiv a IV-a pentru solist și orchestră, De-ar fi dorul ca vântul, 
şi a V-a pentru solist, cor şi orchestră, Cine-a stârnit horile. Lirica este selectată din 
culegerea de poezii populare alcătuită de Lucian Blaga. 
În studiul citat, muzicologul Dora Cojocaru, sesizând profunda armonie 
între versuri și muzică își pune legitim întrebarea dacă versurile au fost pretextul 
muzicii sau dacă ele au fost alese pentru a „sublinia sentimentul încrustat deja 
într-un univers sonor preexistent”?. În fapt, ambele s-au întâlnit într-un mod fericit 
pe fondul unor căutări febrile, de a da sens și întruchipare artistică unor frământări 
interioare ale „sufletului muzical” al compozitorului. 
Dinamica evenimentelor sonore se pliază pe arhitecturi care par a fi 
determinate de procesul transformaţional continuu al profilurilor melodico-ritmice, 
al combinațiilor timbrale și alternanţelor acestora, al devenirii muzicale, în general. 
Astfel, partea întâia, Adagio, are o funcţie de introducere în universul sonor 
al Simfoniei. Cele 6 secţiuni ale arhitecturii reprezintă o formă în lanț, ABCD EF, 
fiecare dintre secțiunile formei purtând amprenta unui contur melodic caracteristic, 
al unui tip de scriitură sau a unei partide instrumentale puse în valoare. 
Secţiunea A (măs. 1-16, pp. 1-5) se deschide cu un solo de clarinet, care 
sintetizează tipul de melodică modal-cromatică, prelucrată continuu eterofonic, care 
caracterizează toate traseele melodice ale simfoniei. Frânturile de melodie, care 
circulă când la suflători, când la coarde sau percuție, reprezintă nuclee generatoare 
ale temelor lucrării. 
Paradigmele sonore au următoarele profiluri: 
- într-o primă formulare solistică distingem contururi de cântare arhaică 
populară, intens cromatizată şi desfășurată într-un ambitus larg, 
melodică pe care în analiză am notat-o cu 4; 

- o melodie care provine dintr-o frământare a secundelor și terțelor, pe 
ambitus foarte restrâns, în care domină cromatismul, notată cu b; 

- şi o melodică cu fizionomie de scară ascendentă sau descendentă, care 
provine din alăturarea mai multor structuri tetra-pentacordale, tot de 
factură modal-cromatică, ce poartă semnul grafic c. 


e Hi, 


Exemplul 14. V. Herman, Simfonia a V-a, partea I, măs. 3-4, clarinet solo, motivul a 


8 Dora Cojocaru, op. cit., p. 8. 

Exemplul 16. V. Herman, Simfonia a V-a, partea I, măs. 10, vla, vcel, cbas, motivul c. 


Secțiunea a doua, B (măs. 17-39, pp. 6-13), se caracterizează prin utilizarea 
unei eterofonii masive, desfăşurată alternativ la partidele orchestrei: 


Trb, coarde | Trp, coarde | Lemne, alămuri | Perc, lemne, | Alămuri, timpani 
coarde 
măs. 17-21 22-24 25-29 30-34 35-39 


Tabel 5. Secțiunea B 


Secțiunea a treia, C (măs. 40-47, pp. 13-16), exploatează culorile orchestrale 
ale percuției şi coardelor, care execută mai multe efecte rezultate din modurile de 
atac: pizzicato şi glisssando, pedale pe armonice şi, de asemenea, exploatează la coarde 
un stretto bazat pe celule melodice scalare de tip c, realizând o cvasiculminație, care 
se rezolvă în segmentul următor al formei. 

Andante, D (măs. 48-82, pp. 16-28), este un segment de formă, în care 
compozitorul alternează momente de dialog rarefiat ca scriitură, între lemne şi 
alămuri, coarde și percuție, și textura aglomerată eterofonică, cuprinzând toți 
suflătorii și coardele, în special pe o melodică de tip b, mărunțită, reașezată prin 
acuplarea de celule prelucrate variat, inversat, recurent, prin adăugare sau eliziune 
de sunete etc. 

Secţiunea a cincea, E (măs. 83-92, pp. 28-31), readuce eterofonia de la coarde 
pe formule melodice de tip b, care la viori se realizează prin intrări de tip stretto, iar 
la viole și violoncele, prin formule ritmice de triolet și cvintolet. 

Exemplul 17. V. Herman, Simfonia a V-a, partea I, măs. 83-85, eterofonia la coarde 


Ultima secţiune, F, a părţii (măs. 93-99, pp. 31-32) este un scurt epilog, care, 
prin solistica clarinetului, are un rol de cvasi-repriză a acestei prime părți a 
simfoniei. 

Partea a Il-a, subintitulată Codrule frunză rotundă, Animato ma non tropo, 
articulează liber o formă, în care alternează momentele pur orchestrale cu cele coral- 
orchestrale. Versurile şi vocea au un rol semantic bine determinat în această parte, 
care este, după cum afirmă compozitorul, o invocaţie către natură: într-o primă 
secţiune a formei alternează scurte intervenţii instrumentale cu cele corale 
(măs. 100-158), cuprinzând versurile: Codrule frunză rotundă / Pleacă-ți frunza de-mi fă 
umbră / Nu mi-o fă unde mi-e heac / Ci mi-o fă unde mi-e drag / Nu mi-o face sub razor / Ci 
mi-o fă unde mi-e dor. 

Plasticitatea imaginilor artistice este realizată prin simboluri muzicale, care 
evocă o atmosferă baladescă: pedala cornilor din debutul părţii, salturile intervalice 
mari sugerând strigătul, eterofonia pe contururi melodice stilizate cu origini în 
cântecul lung, repetarea ultimului vers sub formă de ecou, pendularea între unison- 
eterofonie şi omofonie a partidelor coral-orchestrale, comentariul instrumental. 

Exemplul 18. V. Herman, Simfonia a V-a, partea II, cor, măs. 115-120 

Cea de-a doua secțiune (măs. 158-206, pp. 52-68) debutează cu o extinsă 
articulaţie orchestrală, în care eterofonia se rarefiază treptat, lăsând loc unor efecte 
ale percuţiei și apoi ale orchestrei să creeze sonorități tot mai abstracte, stranii, care 
au menirea de a potența sensul versurilor care vor urma. 

Intrarea într-o lume supranaturală a sunetelor codrului, pe care 
compozitorul încearcă s-o pătrundă în urma invocaţiei, este magistral realizată prin 
culorile timbrale obținute din: tremollo doppio ponticello pe sunete acute, pizzicato şi 
glissando la coarde, frulatto fără emisie de sunet la suflători, clustere la harpă, apoi la 
cor şi în parlato, glissando cu tremollo, mormorando, parlando ad libitum la cor: Codrul 
vuie a pustiu / Şi eu glasul nu i-l ştiu. 

În cea de-a treia secțiune (măs. 207-244, finalul) apar elemente descriptiv- 
naturaliste, care dau culoare, sens, versurilor: Dar şi apa-mi pare rece / Eu o-ntreb şi 
dânsa trece, evocate de culoarea sonoră a harpei și a figuraţiilor arpegiate ce 
sugerează curgerea lentă şi implacabilă a apei, asemeni destinului. Acesta constituie 
fundalul pe care corul intonează monodic ideea de început a invocaţiei către natură, 
constituind astfel quasi-repriza formei. 


Exemplul 19. V. Herman, Simfonia a V-a, partea a II-a, măs. 208-210, harpă, percuție, cor 


Cea de-a doua imagine muzical-poetică este construită pe versurile: Iar cei 
nori, cei călători / Mă îmbracă-n umbră deasă / Şi de mine nu le pasă. 

Această articulaţie finală a formei, mai amplă (măs. 211-244), este 
reprezentată de o textură eterofonică ce se rarefiază treptat şi se încheie cu un efect 
de ecou atribuit corului, care intonează omofon acordul generator al părții, planul 
sonor disipându-se în murmure, șoapte, clustere, glissando-uri lente ce creează un 
efect impresionant prin stranietatea lui. 

Exemplul 20. V. Herman Simfonia a V-a, partea II, măs. 230-231, cor 


În ciuda eterogenităţii momentelor solistice corale și instrumentale, care 
urmăresc textul poetic, forma încatenează între secțiunile de orchestră-cor (quasi 
antifonie) trei segmente: A B Av. 

Partea a III-a, Allegro, este o monumentală formă de sonată liberă, destinată 
exclusiv ansamblului orchestral. 

Expoziţia conține două teme contrastante, prima, „eroică”, alcătuită din 
turnuri melodice „cu arcuiri asimetrice, care se sprijină pe intervale de none mici și 
septime mari”, identificate în partea întâia ca profiluri melodice de tip a, şi o temă 
a doua, prezentând un contur melodic înrudit cu tipul b, alcătuit din mersuri 
treptate, cromatizate, prelucrată eterofonic pe 5 planuri izoritmice diferite, dar care 
conturează o textură eterofonică ingenioasă, folosită în întreaga creaţie simfonică a 
compozitorului. 


ARE 


Exemplul 21. V. Herman, Simfonia a V-a, partea a II-a, tema 1, măs. 245-250, coarde. 


? Dora Cojocaru, op. cit., p. 11. 

Exemplul 22. V. Herman, Simfonia a V-a, partea a II-a, tema 2, măs. 268-271. 


Cele două teme constituie sectoare tematice foarte mari ca extensie, tema I 
(măs. 245-267), tema a II-a (măs. 268-297) conținând evenimente sonore diversificate 
expresiv. Acordul tematic pe care Dora Cojocaru îl descrie ca punct culminant al 
aglomerării planurilor timbrale în sectorul temei întâia, este unul dintre elementele 
pe care se construiește tratarea sonatei, alături de fragmente tematice, exploatarea 
timbrurilor percuției și a sintaxelor omofone, eterofone, monodice. Tratarea, foarte 
scurtă în comparație cu segmentele tematice ale formei (măs. 297-309), are rolul de 
a construi climaxul părții, în care un rol determinant îl are configurarea acestui acord 
într-un cluster de efect paroxistic. 


10 Idem, p. 12. 

Exemplul 23. V. Herman, Simfonia a V-a, partea a III-a, măs. 308-309, toată orchestra. 

Repriza (măs. 311-328) este intens dinamizată prin variațiile structurale şi 
ritmico-melodice ale celor două teme, precum și a noilor ipostaze orchestrale. Coda 
(măs. 329-355) este, în spiritul tradiţiei beethoveniene, o a doua tratare, de data 
aceasta concluzivă, bazată prioritar pe tema întâia. 

Partea a IV-a, Andante rubato, măs. 356-492 reprezintă mișcarea lentă a 
simfoniei, impregnată de un lirism propriu vocii solistice cântate, monodiei 
acompaniate și, implicit, melodiei, care domină toate sectoarele expresivității. Chiar 
la debut, apar celulele de tip suspin (sospiro), stileme expresive ale întregii creaţii 
simfonice ale compozitorului pe mișcări melodice minimale, care includ secunda 
mică şi mersul simetric, particularități preluate din organizarea arhetipală a cântului 
popular. 


=, 
Exemplul 24. V. Herman, Simfonia a V-a, partea a IV-a, măs. 358-361, fl, ob, cl. 


„Linia solistului vocal se arcuieşte printr-o perpetuă variaţie celulară pe 
baza unor turnuri modale specifice în cadrul cărora se remarcă din nou intervalele 
generatoare, secunde, terțe, cvarta mărită”!!. Alături de aceste elemente, 
cercetătoarea amintită mai remarcă şi variaţia continuă ritmică a melodiei solistice 
(provenită din cântecul lung), la care am adăuga și înfloriturile specifice sau forma 
ce repetă versul anterior, ca o îngânare. Acompaniamentul instrumental este 
diversificat prin pedale statice sau ritmizate, contrapunctare cu scurte momente 
instrumentale solistice, blocuri eterofonice de diferite densități, existența unor 
„pătrate sonore magice”, care conţin utilizarea atât pe orizontală, cât şi pe verticală, 
a acelorași sunete. 


1 Dora Cojocaru, op. cit. p. 13. 
12 Idem. 

Exemplul 25. V. Herman, Simfonia a V-a, partea a IV-a, măs. 441-443, coarde, hp, hn, fl 


Arhitectura sonoră este mozaicată, dependentă de alternanța momentelor 
solistice cu cele instrumentale (destul de rare), care se constituie într-un 
„comentariu” expresiv al sensului muzical-poetic: introducere instrumentală şi 
De-ar fi dorul ca vântul / s-ar aprinde pământul constituind segmentul I (măs. 357-375); 
interludiu instrumental (măs. 376-382) şi Cine are dor pe lume / Ştie luna când apune, 
segmentul II, instrumental (măs. 391-398) şi Cine are dor sub soare / Ştie luna când 
răsare, segmentul III, interludiu instrumental (măs. 402-405), Că și muntele că-i munte / 
Şi-ncă are doruri multe / Cu luna şi cu ceața / Cu iarba şi cu frunza / Și cu mierla săraca, 
segmentul IV, interludiu instrumental (măs. 417-441) şi solist-orchestră, Suflă vântul 
nu înceată / Dorul dor, nu mi se gată / Şi pe lună şi pe nor / Eu citesc numai tot dor, 
segmentul V. 

Partea a V-a, Maestoso, poartă subtitlul Cine-a stârnit horile şi este o amplă 
sinteză a mijloacelor expresive, de structură și de scriitură, îmbinând sonoritățile 
orchestrei, corului şi solistului, într-o impresionantă frescă, conținând pattern-uri 
culturale românești (dar şi universale), reprezentate de dans şi cântec. Contrastul 
dintre caracterul dansant al ideii muzicale — de deschidere intonată de orchestră în 
ostinato, cor — şi cea de-a doua idee, marcată de intervențiile solistului vocal, induce 
analistului ideea existenţei unei forme de sonată, dar în repriză tema a doua lipsind, 
forma se poate interpreta diferit. 

Exemplul 26. V. Herman, Simfonia a V-a, partea V, tema I, Cine-a stârnit horile / Aibă ochi ca 
florile / Și fața ca zorile, cor, Allegro dansant, măs. 499-506, sopran, alt 


ta AS Pama 
Solo [a= = $ = 


Exemplul 27. V. Herman, Simfonia a V-a, partea a V-a, tema a Il-a, bariton, Eu de nu mi-aş ști 
hori / De dor mare m-aș topi, Meno mosso, caracter liric, măs. 528-534. 


În analiza amintită, Dora Cojocaru descoperă posibilități polisemice ale 
formei, astfel se întrepătrund în acestă parte: o formă de sonată eliptică în repriză de 
tema a II-a, cu o formă tristrofică A B A, dar şi cu o formă cu variațiuni, datorită 
reprizei variate, având intercalate episoade mediane astfel: 


Strofa I Strofa II Strofa III 

Introd. | A Avı B C D E F Av2 Ass Av 
Ti T2 + tratare Ti 

Expoziţie Tratare Repriză 

Tema Var.1 | Episoade Var.2 | Var.3 | Var.4 
Cor Orch. | Cor solo | cor cor solo Cor, Cor, orch. 

femei mixt vorbit orch. 

493- 499- 507- | 527- | 543- 570- | 577- 598- 615- 625- 
198 506 526 542 569 576 596 614 624 637 


Tabel 6. Forma părții a V-a 


Aa reprezintă coda întregii părți, dar şi a Simfoniei, în întregime. 

Simfonia a V-a reverberează ca un adevărat omagiu adus cântecului, în 
culorile unui melodism de esență arhaic-folclorică, în care sunt îmbrăcate ideile 
dramaturgiei sonore, proiectate într-un limbaj contemporan, care a filtrat trei 
elemente constitutive: serialismul, modalismul diatonic şi cromatic, raportat la 
intonațiile folclorice și elemente de expresie proprii personalităţii compozitorului. 
Ritmul şi metrul, de asemenea, pendulează între formulări, care țin de giusto- 
silabicul caracteristic, dar în mare parte de parlando-ul rubato al cântecului lung. 

Arhitecturile sonore în părţile care conţin vocalitate solistică şi corală se pliază pe 
structura liricii poetice. În părţile pur instrumentale, găsim forma de sonată, care ne 
plasează în specificul simfonic şi forma în lanţ în partea întâia. 

Ultima dintre simfoniile compozitorului Vasile Herman reprezintă o uriașă 
sinteză a mijloacelor de expresie, a tehnicilor componistice, plasate într-un univers 
timbral simfonic de mare anvergură și impregnate de originalitatea personalității 
creatoare a autorului. 


4. Concluzii 

Simfoniile deceniului opt, în care compozitorul Vasile Herman își încheie 
creația de gen, prezintă, în ceea ce priveşte macroforma, o concepţie unitară, care 
cuprinde o arhitectură globală pentapartită, marcată de reveniri ciclice ale 
materialului tematic, alcătuit din esențe intonaționale preluate din cântecul popular 
şi prelucrate în tehnică serială. Cadrul arhitectural global include forme, care 
reclamă tradiția baroc-elasic-romantică. Exceptând prima parte, care conţine 
întreaga informaţie tematică a simfoniei și care are în general o formă liberă, 
introductivă, de tip preludiu, toate celelalte scenarii simfonice presupun existenţa 
sonatei, rondo-ului, variațiunilor, chiar şi a passcagliei (în Simfonia a IV-a), cu 
întrepătrunderi ale principiilor de formă. Implicarea vocalităţii și a versurilor 
populare în ultima Simfonie întregeşte tabloul formelor libere, mozaicate, în care 
textul poetic ordonează forma. 

Lumea expresivă a simfoniilor compozitorului Vasile Herman debordează 
de fantezie, de subtilități semantice, care se revelează dinspre straturile și nivelurile 
de profunzime ale obiectului muzical, până la cele care constituie cadrul de 
manifestare, forma irizând divergent idei, stări de spirit, trăiri, reprezentări ale unor 
modele generalizate de gândire prin arta sunetelor, care împreună, oferă 
cercetătorului o plăcere unică de a le descoperi și interpreta. 

